بیلگه خاقان آبیده سی کول‌تیگین آبیده‌سینه نیسبتاً داها چوخ زیان گؤرموشدور، بو سببدن ده بعضی حیصه‌لرینی تام اوخوماق مومکون اولمور. متن بیلگه خاقانین اؤز دیلیندن وئریلیر، بعضی یئرلرده آبیده‌نی یازان یوللیق خاقانین دا دیلیندن سؤزلر قئید اولونوب. آبیده 734-جو ایلده اؤلن بیلگه خاقانی خاطیره‌سینه 735-جی ایلده اوغلو تنگری خاقان طرفیندن یارادیلمیشدیر. آبیده بیلگه خاقانین قارداشی اوغلو یوللیق خاقان طرفیندن یازیلمیشدیر. چینجه کیتابه‌نین آلتیندان تورکجه کیتابه داوام ائدیر. آنجاق چینجه کیتابه تامامیله سیلیندیگیندن، نه یازیلدیغینی اوخوماق مومکون دئییل.